**kritikusan alacsony a kisiskolások kalciumbevitele, és nem esznek elég zöldséget, gyümölcsöt sem**

***A Danone idén is megszervezi gyermek focikupáját az egészséges életmód népszerűsítésért***

**Az elmúlt években ugyan megtorpant a magyar gyerekek körében a túlsúlyosak és elhízottak aránya, de minden harmadik 10 év körüli gyereknél kritikusan alacsony a csontok növekedéséért felelős kalcium bevitele, negyedüknél pedig a zöldség-és gyümölcsfogyasztás is messze elmarad az ideális mennyiségtől – derült ki a Danone és a Magyar Dietetikusok Országos Szövetsége felméréseiből.[[1]](#footnote-1) A rendszeres testmozgás és az egészséges táplálkozás népszerűsítése tehát kulcsfontosságú, ezért a Danone idén is megszervezi a világ legnagyobb FIFA által is elismert, 10-12 éves gyermekeknek szóló focikupáját a Magyar Labdarúgó Szövetség támogatásával. 12 régióban, összesen 96 csapat mérkőzik meg, hogy a hazai bajnoki cím elnyerését követően a spanyolországi döntőben képviselhesse Magyarországot.**

A FIFA által is elismert, 10-12 éves gyermekeknek szóló Danone Focikupa a Gyermekekért magyarországi fordulója nagymértékben kibővült a tavalyi évhez képest: immár 12 régióban, összesen 96 csapat és 1152 gyerek vesz részt rajta, a barcelonai döntőben pedig több mint 30 ország fiatal futballtehetségei fognak megmérkőzni a világbajnoki címért. A kupa célja, hogy a gyerekek körében is népszerűsítse az egészséges életmódot, a rendszeres testmozgást és a kiegyensúlyozott táplálkozást, amiben a Magyar Dietetikusok Országos Szövetsége nyújt szakmai segítséget.

*„Magyarországon a vezető felnőttkori betegségek, így a szív- és érrendszeri problémák, a cukorbetegség is kapcsolatban állnak az egészségtelen életmóddal. Az ismeretterjesztést és a prevenciót tehát nem lehet elég korán elkezdeni: már gyerekkorban is oda kell figyelni a rendszeres sportolásra és a megfelelő táplálkozásra. A Danone felelős vállalatként szeretné kivenni a részét a társadalmi szemléletformálásból, ezért szervezzük meg ismét a Danone Focikupa a Gyermekekért tornát. Az ismeretterjesztés játékos formája pedig nem eredménytelen: örömmel látjuk, hogy a bajnokságban érintett 10-12 éves korosztály egyre többet tud a megfelelő táplálkozásról. Tavaly már 10-ből 9 gyerek tisztában volt a tej- és tejtermékek kalciumtartalmának fontos élettani hatásaival, és minden második kiskamasz tudta azt is, hogy a szükséges bevitelhez napi fél liter tejet, vagy annak megfelelő mennyiségű tejterméket kell fogyasztani” – mondta Gyergyói-Szabó Anita, a Danone külső kommunikációs menedzsere. „Tudatos táplálkozással nemcsak a saját egészségünkért, de a környezetünk védelméért is sokat tehetünk, ezért fogalmazta meg vállalatunk új küldetését „Egy életünk van és egy bolygónk” címmel”– tette hozzá.*

**A gyerekek egyharmadánál kritikusan alacsony a kalciumbevitel**

Az egészséges életmód népszerűsítése kulcsfontosságú, hiszen az elmúlt egy-két évben ugyan megtorpant a magyar gyerekek körében a túlsúlyosak és elhízottak aránya a jogszabályi változtatásoknak köszönhetően, de a 11-12 évesek csaknem egyharmada továbbra is valamilyen mértékű többlettestömeggel bír.

*„A különböző korcsoportok táplálkozási szokásait vizsgálva kijelenthetjük, hogy egyszerre kell bővítenünk a gyermekek és a felnőttek egészséges életmóddal kapcsolatos ismereteit, hiszen kicsikre és nagyokra egyaránt igaz, hogy kevés zöldséget és gyümölcsöt fogyasztanak, és a kalciumbevitel mértéke sem elégséges. Felméréseinkből ugyanakkor az is kiderül, hogy hatékony és korai edukációval komoly eredményeket lehet elérni a táplálkozási szokások javításában és ezzel együtt a krónikus betegségek megelőzésében is. Az idei évben olyan mintaétrendeket állítottunk össze a sportoló és mérsékelt fizikai aktivitással bíró gyerekek részére, amelyek segítségével optimálisan lehet biztosítani az életkornak megfelelő tápanyagbevitelt”* - mondta Kubányi Jolán, a Magyar Dietetikusok Országos Szövetségének elnöke.

A Danone és az MDOSZ kutatásaiból világosan kiderül az is, hogy nem csak a zöldség-és gyümölcsfogyasztás mértéke marad el az ideálistól, de hasonló a helyzet a tej- és tejtermékek fogyasztásánál: minden korcsoport kevesebbet fogyaszt az ajánlottnál, így a gyerekek harmadánál is kritikusan alacsony a csontok növekedésében döntő szerepet játszó kalcium bevitele.

**Zidane várja a kupagyőztes csapatokat Barcelonában**

Magyarországon az esemény fővédnöke negyedik éve Nyilasi Tibor, az MLSZ elnökségi tagja, a kupa nemzetközi nagykövete pedig már több mint 10 éve a francia focilegenda, Zinédine Zidane. Barcelonában már biztosan ott lesz a tavalyi kupagyőztes Puskás Ferenc Labdarúgó Akadémia, de az idei magyarországi torna első helyezettjének is szurkolhatunk majd.

**További információ:**

Amennyiben interjút szeretne készíteni Gyergyói-Szabó Anitával a Danone külső kapcsolati menedzserével, Kubányi Jolánnal a Magyar Dietetikusok Országos Szövetségének elnökével, illetve Kiss Lászlóval a Magyar Labdarúgó Szövetség Grassroots Igazgatóság BEP szakmai igazgatójával keressen minket az alábbi elérhetőségek egyikén.

**Halász Ambrus / Tölgyi Krisztina**

Premier Hungary Communications

Tel.: 30/564-3419 vagy 30/915-9002

E-mail: halasz@premiercom.hu / tolgyi@premiercom.hu

1. A közleményben szereplő adatok a Magyarország átfogó egészségvédelmi szűrőprogramja keretében mért 2018-as MDOSZ felmérésből és a hazai gyermekek táplálkozási szokásait összehasonlító 2018 októberi MDOSZ elemzésből származnak. [↑](#footnote-ref-1)